ET Euroopa Liidu Teataja C 89/1

Bioloogilise mitmekesisuse ja ökosüsteemide uurimise e-teaduse ja tehnoloogia Euroopa taristu põhikiri – Euroopa teadusuuringute infrastruktuuri konsortsium „LifeWatch ERIC“

(2017/C 89/01)

Sisukord

1. PEATÜKK. ÜLDSÄTTED

Artikkel 1. Nimi, asukoht ja töökeel

Artikkel 2. Ülesanne ja tegevus. ERICu tegevussuunad

2. PEATÜKK. LIIKMESUS

Artikkel 3. Liikmesus ja esindav üksus

Artikkel 4. Liikmete ja vaatlejate vastuvõtmine

Artikkel 5. Liikmestaatusest loobumine / liikmesuse või vaatlejastaatuse lõpetamine

3. PEATÜKK. LIIKMETE JA VAATLEJATE ÕIGUSED JA KOHUSTUSED

Artikkel 6. Liikmed

Artikkel 7. Vaatlejad

4. PEATÜKK. JUHTIMINE

Artikkel 8. Täiskogu

Artikkel 9. Juhatus

Artikkel 10. Allorganid

5. PEATÜKK. KOMISJONILE ARUANNETE ESITAMINE

Artikkel 11. Komisjonile aruannete esitamine

6. PEATÜKK. PÕHIMÕTTED

Artikkel 12. Tööhõivepõhimõtted

Artikkel 13. Hankepõhimõtted ja maksuvabastused

Artikkel 14. Vahendid, eelarvepõhimõtted, vastutus ja kindlustus

Artikkel 15. Juurdepääs LifeWatch ERICu rajatistele ja teabe levitamise põhimõtted

Artikkel 16. Teaduslik ja tehniline hindamine

Artikkel 17. Andmetele juurdepääsu ja intellektuaalomandi õiguste põhimõtted

7. PEATÜKK. KESTUST, TEGEVUSE LÕPETAMIST, VAIDLUSI, KOHALDATAVAT ÕIGUST JA MUUDATUSI KÄSITLEVAD SÄTTED

Artikkel 18. Kestus

Artikkel 19. Tegevuse lõpetamine ja maksejõuetus

Artikkel 20. Kohaldatav õigus

Artikkel 21. Vaidlused

Artikkel 22. Põhikirja kättesaadavus

Artikkel 23. Põhikirja muudatused

8. PEATÜKK. ASUTAMIS- JA ÜLEMINEKUSÄTTED

Artikkel 24. Asutamissätted

Artikkel 25. Üleminekusätted

1. LISA. LIIKMETE, VAATLEJATE JA ESINDAVATE ÜKSUSTE LOETELU

2. LISA. RAHALISED JA MITTERAHALISED SISSEMAKSED

1. PEATÜKK

ÜLDSÄTTED

Artikkel 1

Nimi, asukoht ja töökeel

1. Bioloogilise mitmekesisuse ja ökosüsteemide uurimise e-teaduse ja tehnoloogia Euroopa taristu Euroopa teadusuuringute infrastruktuuri konsortsiumina (edaspidi „LifeWatch ERIC“) asutatakse nõukogu määruse (EÜ) nr 723/2009 (1) alusel kui Euroopa teadusuuringute infrastruktuuri konsortsium (ERIC).

2. LifeWatch ERIC on hajutatud teadustaristu, mille tegevus on korraldatud kooskõlas artikli 2 lõigetega 3 ja 4.

3. LifeWatch ERICu põhikirjajärgne asukoht on Sevillas Hispaania Kuningriigis (edaspidi „vastuvõttev liikmesriik“).

4. LifeWatch ERICu töökeel on inglise keel.

Artikkel 2

Ülesanne ja tegevus, ERICu komponendid

1. LifeWatch ERICu peamine ülesanne on luua taristu ja infosüsteemid, mis on vajalikud bioloogilise mitmekesisuse ja ökosüsteemide teadusuuringute jaoks andmete ja algoritmide koondamiseks ja lõimimiseks, ning neid käitada, sealhulgas edendada vastastikust mõistmist, seoseid ja koostoimet muude ühiskondlike probleemide puhul, nagu kliimamuutustega kohanemine ja nende leevendamine, ning tagada analüüsivõimekus.

2. Sel eesmärgil võtab LifeWatch ERIC ette ja koordineerib mitmesugust tegevust, mis hõlmab järgmist:

a) hajutatud teadustaristu käitamine, mis hõlmab võimekuse loomist nõudlusest juhinduvaks bioloogilise mitmekesisuse andmete koondamiseks; ühtne juurdepääs hajutatud andmeressurssidele; teenuste osutamine andmete leidmiseks, analüüsiks, modelleerimiseks ja visualiseerimiseks; veebi- ja asukohapõhine kasutajatugi; digikeskkonnad teaduskoostööks ja eksperimenteerimiseks;

b) riikide ja rahvusvaheliste asutuste toetamine ning koostöö nendega teenustaseme kokkulepete põhjal andmete koondamisel ja jagamisel; arvutusjõudlus; uute taristuvõimaluste arendamine – sealhulgas riikide ja rahvusvaheliste asutuste, institutsioonide ja organisatsioonide soovil nendevahelise nõudeid ja töökavasid kooskõlastava vahendaja rolli uurimine;

c) suutlikkuse tagamine, et edendada uusi võimalusi suuremahuliseks teadusarendustööks; uute tehnoloogiatega kiirendatud andmehõive võimaldamine; teadmistepõhise otsuste tegemise toetamine bioloogilise mitmekesisuse ja ökosüsteemide juhtimiseks; koolituskavade toetamine;

d) teadustaristu ajakohastamise suutlikkuse säilitamine, innovatsioon ning teadmiste ja tehnoloogia edendamine, samuti uue analüüsivõimekuse arendamine;

e) muude ülalnimetatud tegevusega tihedalt seotud ülesannete täitmine, mida täiskogu võib otsustada.

3. LifeWatch ERIC hõlmab:

a) ühisrajatisi, mida toetavad liikmed. Ühisrajatised asuvad peamiselt Hispaanias (rahvusvahelised suhted, sealhulgas andmete esitajate ja seirekohtade koordineerimisega tegelevad organisatsioonid, LifeWatch ERICu haldus-, õigus- ja finantsteenused, IKT põhifunktsioonide korraldamine ja kooskõlastamine ning selle hajutatud rajamine ja käitamine), Itaalias (LifeWatchi teenuste organiseerimine ja koordineerimine bioloogilise mitmekesisuse valdkonnas) ja Madalmaades (virtuaalsete laborite koordineerimine ja innovatsioon), ilma et see piiraks võimalust luua ühisrajatisi muude liikmete territooriumil;

b) LifeWatchi hajutatud keskusi, mis ei ole ühisrajatised, ent on LifeWatch ERICu osad ning asutatud täiskogu otsuse kohastel tingimustel selle liikme jaoks, kelle territooriumil need asuvad. Need tingimused sisaldavad sätteid, mis on seotud selle liikme finantsülesannete ja vastutusega, kus hajutatud keskus asub.

4. LifeWatch ERIC sõlmib liikmete, keskuste või muude juriidiliste isikutega teenustaseme kokkulepped, mis reguleerivad nende tegevust ja teenuseid, mida nad LifeWatch ERICu heaks koostööpõhiselt teevad ja osutavad, ilma et see piiraks võimalust osutada neid teenuseid mitterahaliste sissemaksetena.

5. LifeWatch ERIC täidab oma peamist ülesannet mittetulunduslikel alustel. LifeWatch ERIC võib tegeleda piiratud ulatuses majandustegevusega, mis on tema ülesandega tihedalt seotud, tingimusel et see ei ohusta tema peamiste eesmärkide saavutamist mittetulunduslikel alustel.

6. LifeWatch ERIC võib edendada Maa seire Euroopa programmilt Copernicus saadud andmete ja toodete kasutamist. Keskkonnateave on väga oluline, et mõista, kuidas meie planeet ja selle ökosüsteemid muutuvad.

2. PEATÜKK

LIIKMESUS

Artikkel 3

Liikmesus ja esindav üksus

1. LifeWatch ERICu liikmeks või ilma hääleõiguseta vaatlejaks võivad saada järgmised üksused:

a) Euroopa Liidu liikmesriigid (edaspidi „liikmesriigid“);

b) assotsieerunud riigid;

c) kolmandad riigid, kes ei ole assotsieerunud riigid;

d) valitsustevahelised organisatsioonid.

2. LifeWatch ERICu liikmete ja vaatlejate ning neid esindavate üksuste loetelu on esitatud 1. lisas. Täiskogu ajakohastab 1. lisas esitatud liikmete ja vaatlejate loetelu ning tegevjuht ajakohastab esindavate üksuste loetelu, kui nad on saanud nimetavalt liikmelt rakenduseeskirjades kehtestatud nõuete kohase teate. Liikmeid ja vaatlejaid võib esindada üks või mitu, aga mitte rohkem kui kolm avalik-õiguslikku asutust, sealhulgas piirkondlikku asutust, või avalikke teenuseid osutavat eraasutust. Need esindavad üksused nimetatakse liikme enda kehtestatud eeskirjade ja korra kohaselt. Liikmed ja vaatlejad määravad kindlaks oma esindajate ametiaja pikkuse ning nende suutlikkuse kindlaksmääratud õiguste ja kohustuste täitmisel.

3. Täiskogu tagab, et liikmesriikidel või assotsieerunud riikidel on täiskogus ühiselt häälteenamus ja alalises komitees liikmete enamus. Täiskogu määrab kindlaks igasuguse hääleõiguste muutmise, mis on vajalik selleks, et tagada igal ajal LifeWatch ERICu vastavus sellele nõudele.

4. LifeWatch ERICu asutamise ajal ühinenud liikmeid nimetatakse asutajaliikmeteks.

Artikkel 4

Liikmete ja vaatlejate vastuvõtmine

1. Uute liikmete vastuvõtmise tingimused on järgmised:

a) liikmesriigid, assotsieerunud riigid ja muud kolmandad riigid kui assotsieerunud riigid esitavad liikmeks saamiseks täiskogu eesistujale kirjaliku taotluse;

b) liikmeks saamise taotlus peab sisaldama kuni kolme üksust, mis esindavad liiget täiskogus;

c) taotluses tuleb kirjeldada, kuidas aitab taotleja kaasa LifeWatch ERICu eesmärkidele ja tegevusele, mis on sätestatud artiklis 2, ning kuidas ta täidab oma kohustusi;

d) assotsieerunud riigid võtab täiskogu vastu lihthäälteenamusega. Muud kolmandad riigid kui assotsieerunud riigid võetakse vastu täiskogu absoluutse häälteenamusega;

e) täiskogu võib teha uue liikme vastuvõtmise otsuse, kui ta on saanud juhatuse aruande, mis sisaldab tingimusi, mille alusel taotleja võib LifeWatch ERICuga ühineda.

2. Valitsustevaheline organisatsioon esitab liikmeks saamise taotluse täiskogu eesistujale ning ta võidakse vastu võtta kvalifitseeritud häälteenamusega täiskogu otsustatud tingimustel, kui täiskogu on saanud juhatuselt punkti 1 alapunktis e osutatud aruande.

3. Ükski LifeWatch ERICu uus liige ei või liikmestaatusest loobuda vähemalt ülejäänud viieaastase perioodi jooksul alates tema ühinemisest. Kui uus liige võetakse vastu pärast esimese kolme aasta möödumist viieaastasest planeerimisperioodist, jääb ta liikmeks vähemalt ülejäänud viieaastase perioodi jooksul es tema ühinemisest, ning järgmiste viieaastaste planeerimisperioodide ajal, välja arvatud juhul, kui liikmestaatusest loobumist taotletakse järgmise viieaastaseks perioodiks kooskõlas artikli 5 lõikega 2.

4. Liikmesriigid, assotsieerunud riigid, muud kolmandad riigid kui assotsieerunud riigid või valitsustevahelised organisatsioonid, kes soovivad osaleda LifeWatch ERICu töös, aga ei ole veel valmis liikmena ühinema, esitavad täiskogu eesistujale kirjaliku taotluse vaatleja staatuse saamiseks.

5. Vaatlejate vastuvõtmise tingimused on järgmised:

a) vaatlejad võetakse vastu kaheks aastaks. Seda ajavahemikku võib kuni kaheks aastaks pikendada. Enne vastava perioodi lõppu taotleb vaatleja liikmeks saamist või lahkub LifeWatch ERICust. Erandjuhtudel võib täiskogu lihthäälteenamusega otsustada vaatleja staatust pikendada veel kuni kahe aasta võrra;

b) vaatlejate vastuvõtmiseks on vaja täiskogu lihthäälteenamusega heakskiitu.

Artikkel 5

Liikmestaatusest loobumine / liikmesuse või vaatlejastaatuse lõpetamine

1. Liikmestaatus kehtib vähemalt viis aastat ja jätkub järgnevate viieaastaste perioodide jooksul kogu LifeWatch ERICu kestuse ajal. Viieaastane finantskohustus on kooskõlas mitmeaastase töökavaga ja esialgse eelarvega, nagu on kirjeldatud 2. lisas.

2. Iga liige võib liikmestaatusest loobuda viieaastase perioodi kolmanda aasta lõpus, kui ta teatab oma loobumise kavatsusest enne viieaastase perioodi teise aasta lõppu. Liikmeid teavitatakse kõikidest liikmestaatusest loobumise taotlustest 15 päeva jooksul pärast taotluse kättesaamist.

3. Liikmestaatusest loobuva liikme finants- ja muud kohustused peavad enne liikmestaatusest loobumise jõustumist olema täidetud. Juhul kui ühisrajatised või hajutatud keskused või muud LifeWatch ERICu varad asuvad liikmestaatusest loobuva liikme territooriumil, võib see liige need varad täiskoguga kokku lepitud õiglase hüvitise eest tagasi nõuda.

4. Täiskogu peatab liikme hääleõigused, kui selle liikme tasumisele kuuluvate maksetega on pärast majandusaasta algust üks aasta viivitatud.

5. Täiskogul on õigus liikme- või vaatlejastaatus lõpetada, kui on täidetud järgmised tingimused:

a) liige või vaatleja on tõsiselt rikkunud üht või mitut käesolevast põhikirjast tulenevat kohustust;

b) liige või vaatleja ei ole seda rikkumist heastanud kuue kuu jooksul pärast täiskogu eesistuja kirjalikku teadet, mis on esitatud pärast seda, kui täiskogu võttis vastu rikkumist kinnitanud protokolli.

Juhatus teavitab täiskogu sellest, et liige või vaatleja rikub järjepidevalt talle põhikirjast tulenevaid kohustusi, ning nõuab sellelt liikmelt või vaatlejalt tema kohustuste täitmist. Kui liige või vaatleja ei hakka kuue kuu jooksul nõuet täitma, teeb juhatus täiskogule ettepaneku lõpetada liikme- või vaatlejastaatus.

Liikmel või vaatlejal on õigus selgitada oma seisukohta täiskogule enne, kui täiskogu teeb selles asjas otsuse.

Täiskogu otsustab kvalifitseeritud häälteenamusega, kas lõpetada liikme- või vaatlejastaatus või mitte.

3. PEATÜKK

LIIKMETE JA VAATLEJATE ÕIGUSED JA KOHUSTUSED

Artikkel 6

Liikmed

1. Liikmete õigused on järgmised:

a) osaleda ja hääletada täiskogul;

b) pääseda juurde LifeWatch ERICu teabele ja osutatavatele teenustele ning

c) mis tahes muud selles põhikirjas nimetatud või rakenduseeskirjades esitatud õigused.

2. Iga liige peab:

a) toetama ja edendama LifeWatch ERICu eesmärke, ülesandeid ja juhtimist;

b) esitama liiget esindavate üksuste andmed;

c) asutama riikliku LifeWatchi toetuskomitee ja tagama selle tegevuse, et edendada asjaomaste standardite vastuvõtmist riiklikes ressursside ja vahendite loomise projektides; edendama teenuste osutamist bioloogilise mitmekesisusega seotud valdkondade, sealhulgas ökosüsteemide ja bioinformaatika valdkonna teadusringkondade ja teadlaste seas ning koguma teabeesitajate ja -kasutajate sisendandmeid ja tagasisidet;

d) tegema sissemakseid kooskõlas 2. lisaga ning

e) toetama LifeWatch ERICu raamistikus mis tahes muud tegevust, mis tuleneb põhikirjast või rakenduseeskirjadest.

Artikkel 7

Vaatlejad

1. Vaatlejate õigused on järgmised:

a) osaleda täiskogul ilma hääleõiguseta;

b) kui ei ole ruumilisi piiranguid, siis võimaldada oma teadusringkondadel osaleda LifeWatch ERICu üritustel (näiteks õpikodades, konverentsidel, koolitustel) soodushindadega;

c) võimaldada oma teadusringkondadel kasutada LifeWatch ERICu toetust asjaomaste süsteemide, protsesside ja teenuste ülesehitamiseks.

2. Iga vaatleja nimetab esindava üksuse.

4. PEATÜKK

JUHTIMINE

Artikkel 8

Täiskogu

1. LifeWatch ERICu kõrgeim juhtorgan on täiskogu.

2. Täiskogu vastutab LifeWatch ERICu üldise juhtimise ja järelevalve eest.

3. Täiskogu teeb otsuseid järgmistes küsimustes:

a) teenustaseme kokkulepped ja mis tahes muud lepingud kolmandate isikutega;

b) liikme- ja vaatlejastaatuse andmine ning tagasivõtmine;

c) rakenduseeskirjade, suuniste ja muude selliste otsuste heakskiitmine, mis on vajalikud LifeWatch ERICu ülesande täitmiseks ja tegevuseks;

d) aastaaruande heakskiitmine;

e) mitterahalisi sissemakseid käsitlevate rakenduseeskirjade heakskiitmine;

f) iga viie aasta järel mitmeaastase töökava ja esialgse eelarve heakskiitmine ning nende läbivaatamine ja/või kohandamine, kui liikmete sissemaksete muudatus on piisavalt suur, et mõlema ümberkavandamine on õiguspärane;

g) aastaeelarve heakskiitmine;

h) alalise komitee liikmete ametisse nimetamine;

i) juhatuse liikmete, sealhulgas tegevjuhi ametisse nimetamine ja nende vastu umbusalduse avaldamine;

j) LifeWatch ERICu nõuetekohaseks toimimiseks vajalike allüksuste asutamine;

k) LifeWatchi riiklike toetuskomiteedega seotud, ühist huvi pakkuvaid elemente käsitlevate suuniste heakskiitmine;

l) selliste rahvusvaheliste organisatsioonide ja võrgustikega tehtava koostöö tingimused, millega tal on ühised eesmärgid ja ülesanded, ning tingimused, mille alusel juhatus võib luua töösidemeid valitsuste ja riiklike, rahvusvaheliste, valitsuse või valitsusväliste organisatsioonidega;

m) ühisrajatiste asukoht;

n) põhikirja muudatuste ettepanekud;

o) LifeWatch ERICu tegevuse lõpetamine;

p) muud küsimused, mis on määratud täiskogule selle põhikirja või rakenduseeskirjade alusel; ning

q) muud küsimused, mis on vajalikud LifeWatch ERICu ülesannete täitmiseks ja tegevuseks.

4. Täiskogu koosneb liikmete ja vaatlejate esindajatest. Vaatlejatel lubatakse sõna võtta täiskogu eesistuja loal. Ilma et see piiraks artikli 3 lõikega 3 nõutavat häälteenamust, on igal liikmel täiskogus üks hääl. Liige määrab delegatsiooni juhi, kellel on õigus hääletada kõikide tema nimetatud esindavate üksuste nimel.

5. Täiskogu koguneb vähemalt kord aastas. Juhatus ja alaline komitee võivad kokku kutsuda täiskogu erakorralise koosoleku, kui ilmnevad olulised küsimused, mida ei saa täiskogu järgmise kavakohase koosolekuni edasi lükata. Täiskogu erakorralise koosoleku võib kokku kutsuda kõikide liikmete kvalifitseeritud häälteenamusega. Täiskogu erakorralistel koosolekutel võib hääletada ka posti või telekommunikatsioonivahendite teel kooskõlas täiskogu töökorra rakenduseeskirjadega.

6. Täiskogu valib eesistuja ja ase-eesistuja, kes asendab eesistujat tema puudumisel ja huvide konflikti korral, liikmete delegatsioonide seast kaheaastaseks perioodiks, mida saab kahe aasta võrra pikendada. Eesistuja määrab kindlaks täiskogu koosoleku koha, aja ja päevakorra, millest teavitatakse liikmeid kolm kuud ette. Täiskogu liikmed võivad esitada päevakorrapunktide ettepanekuid kooskõlas täiskogu töökorra rakenduseeskirjadega.

7. Täiskogu koosoleku kvoorumi moodustab 50 % liikmetest, kes esindavad rohkem kui 50 % rahalistest sissemaksetest. Kui kvoorum ei ole koos, võib eesistuja kokku kutsuda uue koosoleku, millest teatatakse liikmetele kirjalikult üks kuu enne uut koosolekut, kus peab koosoleku toimumiseks olema sama kvoorum.

8. Üks liige võib teist liiget esindada, kui sellest on enne täiskogu koosolekut eesistujale kirjalikult teatatud.

9. Täiskogu püüab teha otsuseid konsensuse alusel. Kui konsensust ei saavutata, tehakse otsused hääletamise teel kooskõlas seda liiki häälteenamusega, mis on nõutav täiskogu töökorra rakenduseeskirjadega. Nendes rakenduseeskirjades määratakse kindlaks nõutav häälteenamus, ilma et see piiraks artikli 3 lõike 3 kohaldamist ning eriotstarbelisi häälteenamusi, mis on nõutavad põhikirja sätete alusel.

Kvalifitseeritud häälteenamus on nõutav järgmiste otsuste vastuvõtmiseks:

a) valitsustevaheliste organisatsioonide liikmeks vastuvõtmine kooskõlas artikli 4 lõikega 2;

b) liikme- või vaatlejastaatuse lõpetamine kooskõlas artikli 5 lõikega 5;

c) täiskogu erakorralise koosoleku kokkukutsumine kooskõlas artikli 8 lõikega 5;

d) LifeWatch ERICu tegevuse lõpetamine kooskõlas artikli 19 lõikega 1;

e) põhikirja muudatuste ettepanekute tegemine kooskõlas artikli 23 lõikega 1;

f) põhikirjajärgse asukoha muutmine kooskõlas artikli 23 lõikega 2;

g) töökava ja eelarve;

h) liikmete põhilised rahalised sissemaksed;

i) aastaaruande ja raamatupidamise aastaaruande kinnitamine;

j) tegevjuhi ja muude juhatuse liikmete ametisse nimetamine ning ametist vabastamine;

k) täiskogu eesistuja ja ase-eesistuja valimine;

l) rakenduseeskirjade vastuvõtmine ja muudatused.

10. Põhikirjaga või rakenduseeskirjadega nõutava häälteenamuse kindlakstegemisel kohaldatakse järgmisi põhimõtteid:

a) konsensus tähendab kõikide liikmete heakskiitu ilma ühegi ametliku vastuväiteta ja vajaduseta hääletada ettepanekut, ilma et see piiraks õigust kajastada koosoleku protokollis mittesiduvaid reservatsioone või seisukohti. Kui mis tahes liige esitab vastuväite, teeb täiskogu ametliku hääletuse asjaomase häälteenamuse alusel, mis on kehtestatud erinevate otsustavate küsimuste kohta;

b) lihthäälteenamus tähendab koosolekul viibivate liikmete häälteenamust;

c) absoluutne häälteenamus tähendab rohkem kui pooli koosolekul kohal viibivate või volitusega esindatud liikmete häältest, kui need liikmed esindavad rohkem kui 50 % rahalistest sissemaksetest;

d) kvalifitseeritud häälteenamus tähendab vähemalt kaht kolmandikku koosolekul kohal viibivate või volitusega esindatud liikmete häältest, kui need liikmed esindavad rohkem kui 50 % rahalistest sissemaksetest.

Artikkel 9

Juhatus

1. LifeWatch ERICu juhatus vastutab igapäevase juhtimise eest.

2. Juhatus valmistab ette täiskogu koosolekud, rakendab selle otsuseid ning kooskõlastab ja juhib LifeWatch ERICu kogutegevust.

3. Juhatus tagab taristuteenuste järjepidevuse, sidususe ja stabiilsuse rakendusotsuste, aga ka ühisrajatiste ja hajutatud keskuste vahelise koordineerimise kaudu.

4. Juhatuse liikmed nimetab ametisse täiskogu. Täiskogu koosneb kuni viiest ja vähemalt kolmest liikmest: neist kolm liiget – tegevjuht, finantsjuht ning info- ja kommunikatsioonitehnoloogia juht – on LifeWatch ERICu töötajad. Tegevjuht on juhatuse esimees. Juhatuse liikmete ametiaeg on viis aastat ja seda võib pikendada. Täiskogu kiidab heaks juhatuse liikmete huvide konflikte käsitlevad protokollid. Tegevjuht on LifeWatch ERICu seaduslik esindaja.

5. Täiskogu võib kehtestada juhatuse ülesandeid käsitlevad pädevuse tingimused.

6. Juhatus annab kogu oma tegevuse eest ühiselt aru täiskogule. Umbusalduse avaldamise ettepaneku heakskiitmisel astuvad tegevjuht ja kõik juhatuse liikmed tagasi, välja arvatud juhul, kui ettepanek on suunatud teatavate juhatuse liikmete vastu, mispuhul peavad need liikmed tagasi astuma.

7. Esimese viie aasta jooksul pärast LifeWatch ERICu asutamist ja kuni selle täieliku toimima hakkamiseni võib täiskogu otsustada anda kõik või osad juhatuse volitused tegevjuhile.

Artikkel 10

Allorganid

1. Täiskogu asutab alalise komitee, finantskomitee, teaduse ja tehnika nõuandekogu, eetikakomitee ja muud LifeWatch ERICu nõuetekohaseks toimimiseks vajalikud komiteed. Täiskogu kiidab heaks rakenduseeskirjad ja suunised, sealhulgas nende asjakohase asutamise ja toimimise korda käsitlevad rakenduseeskirjad.

Alalisse komiteesse kuuluvad liikmesriikide delegatsiooni juhid kooskõlas artikli 8 lõikega 4 ning sellel on kuni kümme liiget. Liikmed valib täiskogu kolmeks aastaks ja nende ametiaeg on pikendatav. Täiskogu ja finantskomitee esimehed on ex officio alalise komitee liikmed. Alaline komitee kohtub vähemalt kolm korda aastas juhatusega, nagu on sätestatud rakenduseeskirjades.

2. Alaline komitee:

a) vastutab LifeWatch ERICu juhatusepoolse juhtimise järelevalve ja kontrolli eest täiskogu istungite vahelistel perioodidel artikli 8 lõike 5 kohaselt;

b) on kursis kõikide küsimustega, mis puudutavad LifeWatch ERICu juhtimist, kui seda nõuab tema mis tahes liige, ning annab sellest aru täiskogule, ja eelkõige oluliste eelarvega seotud ja tehniliste kõrvalekalletega aastasest ja mitmeaastasest kavakohasest eelarvest ja tegevuskavast;

c) esitab finantsjuhile soovitusi esialgse eelarve täiustamiseks artikli 14 alusel.

3. Rakenduseeskirjad reguleerivad liikmete ametisse nimetamist ja tingimusi, mille alusel eetikakomitee oma ülesandeid täidab. Täiskogu, alaline komitee või juhatus võivad kutsuda eetikakomiteed üles esitama soovitusi teatavates küsimustes, mis käsitlevad LifeWatch ERICu põhimõtteid, mida on kirjeldatud artikli 9 lõikes 4 ning artiklites 12, 13, 15 ja 17.

5. PEATÜKK

KOMISJONILE ARUANNETE ESITAMINE

Artikkel 11

Euroopa Komisjonile aruannete esitamine

1. LifeWatch ERIC koostab iga-aastase tegevusaruande eelkõige oma teadusliku, korraldusliku ja finantstegevuse kohta. Täiskogu peab selle aruande heaks kiitma ning edastama komisjonile ja asjaomastele ametiasutustele kuue kuu jooksul pärast vastava eelarveaasta lõppu. Aruanne tehakse avalikkusele kättesaadavaks.

2. LifeWatch ERIC teatab komisjonile kõigist asjaoludest, mis ähvardavad seada suurde ohtu LifeWatch ERICu eesmärkide saavutamise või takistavad LifeWatch ERICut määruses (EÜ) nr 723/2009 sätestatud nõuete täitmisel.

6. PEATÜKK

PÕHIMÕTTED

Artikkel 12

Tööhõivepõhimõtted

1. LifeWatch ERIC ei diskrimineeri rassi, rahvuse, usutunnistuse, soo, vanuse, füüsilise või vaimse puude, seksuaalse sättumuse või perekonna- või vanemliku seisu alusel. Neid põhimõtteid laiendatakse kõikidele töötajate õigustele, privileegidele ja toimingutele. LifeWatch ERIC võib järgida positiivse diskrimineerimise põhimõtteid seoses naissoost töötajatega; selleks kiidab täiskogu heaks positiivse diskrimineerimise tegevuskava enne mis tahes töötaja lepingu teatavaks tegemist.

2. Kõik töötajad alluvad tegevjuhile, kes vastutab töötingimuste ja iga värbamiseks välja kuulutatud ametikoha tingimuste eest kooskõlas täiskogu kinnitatud eelarvepiirangutega, rakenduseeskirjadega, suunistega ja täiskogu vastu võetud poliitiliste otsustega. Kui ei ole teisiti märgitud, võib tegevjuht delegeerida teatavad ülesanded ühele või mitmele juhatuse liikmele.

3. LifeWatch ERICu värbamise, tööintervjuude, töölevõtmise ja edutamise/madalamale ametikohale määramisega seotud tegevus toimub lõike 1 põhimõtete kohaselt ning selle kohta kehtivad rakenduseeskirjades, suunistes või üldistes täiskogu heaks kiidetud volitustes või poliitikapõhimõtetes sätestatud põhimõtted ja piirangud.

4. Rakenduseeskirjades sätestatud tööhõivepoliitika põhineb täiskogu heaks kiidetud põhimõtetel ja tingimustel ning selle kohta kehtivad vastuvõtva liikmesriigi või selle riigi õigusnormid, kus LifeWatch ERICu tegevus toimub.

Artikkel 13

Hankepõhimõtted ja maksuvabastused

1. Kõik hanked kuulutatakse välja LifeWatch ERICu veebisaidil ning liikmete ja vaatlejate riikide territooriumitel. LifeWatch ERIC lisab oma iga-aastasesse tegevusaruandesse deklaratsiooni hangete tulemusel sõlmitud lepingute kohta.

2. Täiskogu kiidab heaks riigihankeid käsitlevad rakenduseeskirjad, milles määratakse kindlaks minimaalne summa, millest suuremate summade puhul sõlmitakse lepingud üksnes pärast teaduse ja tehnika nõuandekoguga konsulteerimist.

3. LifeWatch ERICu hankepoliitika põhineb läbipaistvuse, mittediskrimineerimise ja konkurentsi põhimõtetel, võttes arvesse vajadust tagada, et pakkumused vastavad parimatele tehnilistele, finants- ja teostatavusnõuetele, teavitades samal ajal tööstusharu ja teenuseosutajaid nõutavatest täpsustustest ette.

Määruse (EÜ) nr 723/2009 artikli 5 lõike 1 punkti d kohased maksuvabastused piirduvad sellega, et LifeWatch ERIC, sealhulgas artikli 2 lõikes 3 määratletud ühisrajatis, omandab kaupu ja teenuseid, mis on vajalikud tema tööalaseks ja mittetulunduslikuks tegevuseks ning mis on olulise väärtusega, mis tähendab seda, et dokumenteeritud toimingu maksustatav summa on võrdne 300,50 euroga või sellest suurem ning selle tasub täies ulatuses LifeWatch ERIC. Muid piiranguid ei kohaldata.

Artikkel 14

Vahendid, eelarvepõhimõtted, vastutus ja kindlustus

1. LifeWatch ERICu vahendid koosnevad liikmete sissemaksetest, toetustest, annetustest, lepingulistest tasudest ja muudest allikatest, mis on seotud tema mittetulundusliku tegevusega, ilma et see piiraks lõigete 2 ja 3 kohaldamist. Majandustegevus on tihedalt seotud tema ülesande ja tegevusega ning ei tohiks kahjustada nende saavutamist. Majandustegevusest saadud tulu kajastatakse eraldi kehtiva turuhinna põhjal või kui seda ei saa kindlaks teha, siis kogukulude põhjal, millele lisatakse mõistlik marginaal.

2. LifeWatch ERICu eelarve koostab juhatuse jaoks finantsjuht alalise komitee soovituste põhjal ning juhatus esitab selle pärast alalise komitee soovituste tegemist täiskogule heakskiitmiseks. Eelarvet haldab juhatus finantskomitee nõuannete kohaselt kooskõlas usaldusväärse finantsjuhtimise, eelarvetasakaalu ja läbipaistvuse põhimõtetega. Finantskomitee koosneb liikmete esindajatest, kes on nimetatud täiskogu heaks kiidetud rakenduseeskirjades sätestatud korra kohaselt.

Nendele põhimõtetele vastamiseks juhatus:

a) tagab õige ja usaldusväärse arvepidamise kõikide tulude ja kulude üle;

b) kehtestab sisekontrolli, sealhulgas siseauditi, et edendada vahendite tõhusat ja tulemuslikku kasutamist;

c) laseb LifeWatch ERICu raamatupidamisarvestuse igal aastal täiskogu nimetatud audiitoritel läbi vaadata ning edastab nende kirjaliku aruande kõikidele liikmetele koos tegevjuhi märkustega ning iga juhatuse liikme märkustega.

3. LifeWatch ERIC vastutab oma võlgade eest. Liikmed ei vastuta solidaarselt LifeWatch ERICu võlgade eest. Liikmete vastutus LifeWatch ERICu võlgade eest piirdub nende asjaomaste sissemaksetega.

4. Juhatus kindlustab ennast nõuetekohaselt LifeWatch ERICu ehitamise ja käitamisega seotud riskide eest.

Artikkel 15

Juurdepääs LifeWatch ERICu rajatistele ja teabe levitamise põhimõtted

1. LifeWatch ERIC hõlbustab teadusuuringuid ja õppetööd ega piira juurdepääsu kättesaadavatele andmetele ja algoritmidele, välja arvatud juhul, kui see on vastuolus mis tahes kasutustingimustega, mis on enne nende omanikuga/omanikega kokku lepitud.

2. LifeWatch asutab ja käitab oma taristuid bioloogilise mitmekesisuse ja ökosüsteemide teadusuuringuteks Euroopa tasandil. Osutatavad teenused määratakse kindlaks täiskogu otsusega, milles võidakse teha vahet liikmetele ning mitteliikmetele ja nende teadlastele osutatud teenustel.

3. Otsused, mis käsitlevad LifeWatch ERICu osutatud teatavate teenuste prioriteetsust, võtab vastu täiskogu, võttes arvesse teaduse ja tehnika nõuandekogu juhtimisel tehtud sõltumatu hindamise tulemust.

4. Kui juurdepääsu võimaldamise suutlikkus on finants- ja/või tehnilistel põhjustel piiratud, loob täiskogu oma kättesaadavate vahendite ulatuses konkurentsivõimelise toetusprogrammi, et võimaldada edukatel taotlejatel saada kasu kavandatavast suutlikkusest. Taotlusi mis tahes riigilt üle maailma hindab sõltumatu hindamiskomitee, mille nimetab ametisse juhatus teaduse ja tehnika nõuandekogu soovituste kohaselt. Toetuskavad, hindamiskord ja pädevuse tingimused, mille täiskogu võib kehtestada, peavad vastama teaduse tipptaseme üldnõuetele ja heale tavale.

5. Juhatus võib teha täiskogule ettepaneku poliitikapõhimõtete kohta, mis käsitlevad nõudeid, mis puudutavad üldisi või eriotstarbelisi õigussuhteid andmekasutajatega. Kui omanike seatud litsentsitingimused ei piira teenuste või vahendite kasutamist, võib juurdepääsu anda ka üldsusele. LifeWatch ERIC järgib asjaomaseid Euroopa Liidu poliitikapõhimõtteid ja õigusnorme.

6. Täiskogu võib määruse (EÜ) nr 723/2009 artikli 3 lõike 2 kohaselt häälteenamusega otsustada nõuda tasu üldise juurdepääsu eest teatavate või kõikide kogukondade puhul, mis on seotud teatavate LifeWatch ERICu osutatavate teenustega, samuti litsentsida oma töövahendeid või tooteid kas avatud sisulitsentsiga või erilitsentsiga.

7. LifeWatch ERICu andmetele juurdepääsu ja teabe levitamise põhimõtted peavad olema kooskõlas avalikke andmeid puudutavate parimate rahvusvaheliste tavadega, näiteks Euroopa Liidu kehtestatud tavadega, ning tunnustama andmete ja algoritmide omanike õigusi ning võtma täielikult arvesse kõiki seonduvaid eetilisi ja õiguslikke küsimusi. LifeWatch ERIC edendab tipptasemel teadmisi teadusuuringute, õpetamise ja õppimise vallas ning toetab parimate tavade kultuuri edendus- ja koolitustegevuse kaudu.

8. LifeWatch ERIC julgustab teadlasi kasutama LifeWatch ERICut selleks, et teha uurimistulemused üldsusele kättesaadavaks, ning laseb liikmete teadlastel teha tulemused LifeWatch ERICu kaudu teatavaks.

9. Teabe levitamise põhimõtetes määratakse kindlaks mitmesugused sihtrühmad ning LifeWatch ERIC kasutab nendeni jõudmiseks eri kanaleid, nt veebiportaalid, uudiskirjad, õpikojad, osalemine konverentsidel, artiklid ajakirjades või ajalehtedes.

Artikkel 16

Teaduslikud ja tehnilised hinnangud

1. LifeWatch ERIC asutab teaduse ja tehnika nõuandekogu kui sõltumatu kvalifitseeritud teadlaste ja ekspertide organi. Selle kogu pädevuse tingimused esitab juhatus täiskogule heakskiitmiseks. Teaduse ja tehnika nõuandekogu liikmed nimetatakse ametisse neljaks aastaks ja nende ametiaega võib pikendada. Teaduse ja tehnika nõuandekogu võib anda juhatusele soovitusi. Need soovitused avaldatakse täielikult täiskogule, mis võib välja anda rakenduseeskirjad või -suunised juhatuse edasiseks juhendamiseks.

2. Täiskogu võib kiita heaks teaduse ja tehnika nõuandekogu ning hindamiskomiteede liikmete täidetavate ülesannete eest makstava asjakohase hüvitise.

3. Iga viieaastase planeerimisperioodi neljandal aastal luuakse eriotstarbeline hindamiskomitee, et hinnata LifeWatch ERICu üldist teaduslikku ja tehnilist toimimist ning anda strateegilisi suuniseid järgmiseks viieaastaseks perioodiks. Selle liikmed nimetab ametisse täiskogu, võttes arvesse teaduse ja tehnika nõuandekogu soovitusi. Liikmed nimetatakse ametisse isiklikult, mitte asjaomase riigi või institutsiooni esindajana.

Artikkel 17

Andmetele juurdepääsu ja intellektuaalomandi õiguste põhimõtted

1. LifeWatch ERIC tunnistab, et osa tema kui taristu väärtusest põhineb üldsusele kättesaadavatest teadmistest tuleneva kasu suurendamisel. Soositakse avatud lähtekoodi ja avatud juurdepääsu põhimõtteid.

2. LifeWatch ERIC jagab teadlastele juhtnööre tagamaks, et teadustegevus, milles kasutatakse Lifewatch ERICu kaudu kättesaadavaid materjale, toimub andmete omanike ja üksikisikute õigusi tunnustaval moel. Andmete päritolu on tagatud ja LifeWatch ERICu andmetega seotud põhimõtete suhtes, kui need sõltuvad väliste andmeressursside ja/või muude taristute panusest, kehtivad nende partneritega selle artikli kohaselt sõlmitud lepingud ning neid haldab üks täiskogu nimetatud juhatuse liikmetest.

3. Kasutajad ja teenuseosutajad, kellel on juurdepääs andmetele, oskusteabele või muudele intellektuaalomandi õigustele, mida LifeWatch ERIC omab või loob, tunnistavad intellektuaalomandi õigusi ja muid õigusi, mis kuuluvad omanikele teabe esitamise protokollide või kokkulepete ja vastastikuse mõistmise memorandumite alusel. LifeWatch ERICu andmete kasutajad ja teenuseosutajad peavad tõendama hoolsusnõuete täitmist, tagades, et nende käes hoiul olevaid andmeid hallatakse nõuetekohaselt.

4. LifeWatch ERIC tagab, et kasutajad on nõus juurdepääsu reguleerivate tingimustega ning et andmete salvestamisel ja töötlemisel rakendatakse sobivaid turvameetmeid.

5. LifeWatch ERIC avaldab konsortsiumi siseste kutsealaste rikkumiste, turvanõuete rikkumiste või konfidentsiaalsete andmete avaldamise väidete uurimise ja lahendamise korra seoses tema käes hoiul olevate andmete ja teenustega.

7. PEATÜKK

KESTUST, TEGEVUSE LÕPETAMIST, VAIDLUSI, KOHALDATAVAT ÕIGUST JA MUUDATUSIKÄSITLEVAD SÄTTED

Artikkel 18

Kestus

LifeWatch ERIC luuakse määramata ajaks.

Artikkel 19

Tegevuse lõpetamine ja maksejõuetus

1. LifeWatch ERICu tegevuse lõpetamine otsustatakse täiskogu kvalifitseeritud häälteenamusega.

2. Pärast seda, kui on vastu võetud otsus LifeWatch ERICu tegevuse lõpetamise kohta, teatab LifeWatch ERIC sellest otsusest viivitamata ja igal juhul kümne päeva jooksul Euroopa Komisjonile.

3. Kui võetakse vastu LifeWatch ERICu tegevuse lõpetamise otsus, peab tema juhatus, tegutsedes kooskõlas vastuvõtva liikmesriigi jurisdiktsiooni õigusega, korraldama tema varade ja tegevuse likvideerimise järgmiste põhimõtete kohaselt:

a) mis tahes materiaalsed vahendid, mille on teinud kättesaadavaks ühisrajatise või hajutatud keskuse asukohaks olev liige, tagastatakse;

b) kogu ülejäänud vara kasutatakse LifeWatch ERICu kohustuste ja tema tegevuse lõpetamisega seotud kulude katmiseks. Mis tahes rahaline ülejääk jaotatakse tegevuse lõpetamise ajal liikmete vahel proportsionaalselt nende poolt alates LifeWatch ERICu toimimise algusest tehtud peamiste rahaliste sissemaksete kogusummaga;

c) mitterahaliste ja muude sissemaksete puhul võib juhatus pärast täiskogu heakskiitu ja juhul, kui see on võimalik, kanda LifeWatch ERICu tegevuse ja oskusteabe üle sarnase eesmärgiga institutsioonidele. Juhul kui samaväärsed institutsioonid puuduvad, jaotatakse muu vara kui rahaline ülejääk, mis jääb alles pärast LifeWatch ERICu võlgade tasumist, liikmete vahel proportsionaalselt nende kogunenud iga-aastaste sissemaksetega, välja arvatud juhul, kui teenustaseme kokkulepetes on teisiti sätestatud. Võimaluse korral jaotatakse nende vara liikmete vahel, kes on vastavad sissemaksed teinud.

4. Kui tegevuse lõpetamisega kaasneb LifeWatchi rajatise tegevuse lõpetamine, kehtivad tähtajad, mida kohaldatakse liikmestaatusest loobumise ja selle lõpetamise korral, nagu on sätestatud artikli 5 lõigetes 1, 2 ja 6.

5. LifeWatch ERIC lakkab eksisteerimast päeval, mil Euroopa Komisjon avaldab sellekohase teatise Euroopa Liidu Teatajas.

Artikkel 20

Kohaldatav õigus

LifeWatch ERICu tegevuse suhtes kohaldatakse järgmisi õigusnorme järgmises järjestuses:

a) Euroopa Liidu õigust, eelkõige määrust (EÜ) nr 723/2009 ning määruse artikli 6 lõike 1 punktis a ja artikli 11 lõikes 1 osutatud otsuseid;

b) vastuvõtva liikmesriigi õigust, kui Euroopa Liidu õigus ei reguleeri asjaomast küsimust (või reguleerib seda vaid osaliselt);

c) põhikirja ja selle rakenduseeskirju.

Artikkel 21

Vaidlused

1. Euroopa Liidu Kohus on pädev lahendama LifeWatch ERICut käsitlevaid vaidlusi liikmete vahel, liikmete ja LifeWatch ERICu vahel ning kõiki selliseid vaidlusi, kus Euroopa Liit on osaline.

2. LifeWatch ERICu ja kolmandate isikute vaheliste vaidluste suhtes kohaldatakse kohtualluvust käsitlevaid ELi õigusakte. Juhtudel, mis ei ole hõlmatud Euroopa Liidu õigusega, määrab vastuvõtva liikmesriigi õigus pädeva jurisdiktsiooni vaidluste lahendamiseks.

Artikkel 22

Põhikirja kättesaadavus

Põhikirja ajakohastatakse ning see tehakse üldsusele kättesaadavaks LifeWatch ERICu veebilehel ja põhikirjajärgses asukohas, samuti ühisrajatiste ja LifeWatchi iga hajutatud keskuse ruumides.

Artikkel 23

Põhikirja muutmine

1. Ilma et see piiraks artikli 3 lõike 3 kohaldamist, võetakse põhikirja muudatuste ettepanekud, sealhulgas 2. lisa, vastu LifeWatch ERICu liikmete kvalifitseeritud häälteenamusega. Muudatusettepaneku vastu hääletavad liikmed võivad pärast oma kehtivate kohustuste täitmist LifeWatch ERICu liikmestaatusest loobuda.

2. Muudatusettepanekuid võib esitada iga liige, keda toetavad vähemalt veel kaks liiget. Muudatusettepanekud esitatakse täiskogu eesistujale hiljemalt kolm kuud enne korralist iga-aastast koosolekut või enne erakorralist koosolekut, mis on sel eesmärgil kokku kutsutud, ning edastatakse liikmetele vähemalt kaks kuud enne täiskogu koosolekut.

3. Põhikirjajärgse asukoha muudatus kiidetakse heaks kvalifitseeritud häälteenamusega, võttes arvesse vastuvõtva liikmesriigi tehtud investeeringuid.

8. PEATÜKK

ASUTAMIS- JA ÜLEMINEKUSÄTTED

Artikkel 24

Asutamissätted

Hiljemalt 45 kalendripäeva pärast seda, kui jõustub komisjoni otsus asutada LifeWatch ERIC, kutsub vastuvõttev liikmesriik kokku täiskogu põhikirjajärgse koosoleku. Vastuvõttev liikmesriik teavitab asutajaliikmeid mis tahes kiireloomulistest meetmetest, mida tuleb võtta enne põhikirjajärgse koosoleku toimumist. Kui asutajaliige ei esita vastuväiteid viie tööpäeva jooksul pärast teatamist, teeb vastuvõtva liikmesriigi poolt nõuetekohaselt volitatud isik need õigustoimingud.

Artikkel 25

Üleminekusäte

Kokkulepitud ja tõendatud sissemakseid, mille liikmed on teinud LifeWatchi teadustaristu rakendamiseks üleminekuajal pärast 11. veebruari 2011 ja enne LifeWatch ERICu asutamist, võetakse arvesse kui rahalisi või mitterahalisi sissemakseid LifeWatch ERICusse esimese viieaastase perioodi eest, järgides mitterahaliste sissemaksete hindamise eeskirju, mille on täiskogu kiitnud heaks artikli 8 lõike 3 punkti e ja 2. lisa punkti A2.I.6 alusel.

(1) ELT L 206, 8.8.2009, lk 1.

1. LISA LIIKMETE, VAATLEJATE JA ESINDAVATE ÜKSUSTE LOETELU Riigid Esindavad üksused Belgia Belgia teaduspoliitika amet (BELSPO) Majandus-, teadus- ja innovatsiooniministeerium (EWI) Vabatahtliku hariduse ja teadusuuringute peadirektoraat (DGENORS) Kreeka Kreeka mereuuringute keskus (HCMR) Hispaania Majandus-, tööstus- ja konkurentsivõimeministeerium (MINECO) Põllumajandus- ja kalandus- ning toidu- ja keskkonnaministeerium (MAPAMA) Andaluusia piirkondlik valitsus (JUNTA DE ANDALUCÍA) Itaalia Riigi teadusnõukogu (CNR) Madalmaad Madalmaade teadusuuringute organisatsioon (NWO) Portugal Rumeenia Sloveenia Teadus-, haridus- ja spordiministeerium (MIZS)

Vaatlejad Riigid Esindavad üksused